               ЕВРОПЕЙСКА КОМИСИЯ
            Брюксел, 6.4.2022
            COM(2022) 168 final

            Препоръка за
            РЕШЕНИЕ НА СЪВЕТА
            за разрешаване на започването на преговори по Споразумение между Европейския съюз и Република Молдова относно автомобилния превоз на товари

               ОБЯСНИТЕЛЕН МЕМОРАНДУМ

               1.Контекст на препоръката

               С настоящото Комисията препоръчва на Съвета да разреши започването на преговори за Споразумение между Съюза и Молдова относно автомобилния превоз на товари (наричано по-долу „Споразумението“), което е с ограничен срок на действие, за да се преодолеят последиците от непровокираната и необоснована военна агресия на Русия срещу Украйна, както и да определи Комисията за преговарящ от страна на Съюза. Към препоръката са приложени и указанията за водене на преговори.

               2.Контекст

               Автомобилният товарен транспорт между Съюза и Молдова понастоящем се урежда до голяма степен от редица двустранни споразумения в областта на транспорта между държавите — членки на ЕС, и Молдова. Тези споразумения предвиждат квотен режим за превозвачите от двете страни по отношение на транзита и двустранната търговия. Според информация от молдовската национална агенция за автомобилен транспорт Естония, Литва, Латвия, Полша, Словакия, Унгария и Словения са предоставили на Молдова общо 15 000 квоти. От това общо количество 14 320 представляват транзитни или двустранни квоти, а 680 — универсални квоти. От всички квоти, предоставени от тези държави на Молдова за 2022 г., към 17 март 2022 г. бяха останали само 8 647 квоти (само около 60 % от общия брой).

               Наред с разрешителните, които се основават на посочените по-горе двустранни споразумения, Международният транспортен форум (ITF) прилага многостранна квотна система, която предвижда многостранни лицензи за международен автомобилен превоз на товари от транспортни предприятия, установени в държава — членка на Европейската конференция на министрите на транспорта (ECMT). Лицензите се прилагат за превоз на товари между държави — членки на ECMT, или за транзитно преминаване през територията на една или няколко от тези държави. Броят на квотите в рамките на системата ECMT обаче е доста малък в сравнение с квотите, издавани в рамките на двустранните споразумения (въпреки че сравнението не е много точно, тъй като квотите на ECMT се отнасят до годишни лицензи, докато въпросните двустранни споразумения се отнасят до разрешения за единични пътувания). През 2022 г. на молдовските оператори са предоставени 1 430 годишни лицензи и 1 752 краткосрочни лицензи.

               Молдова е страна по Спогодбата за работата на екипажите на превозните средства, извършващи международни автомобилни превози (AETR)
                  1
               , по която всички държави — членки на ЕС, също са договарящи страни. В резултат на това молдовските оператори, които извършват превоз на товари на територията на Съюза, трябва да спазват същото време за управление, почивки по време на работа и периоди на почивка като тези, които се прилагат в Съюза в съответствие с Регламент (ЕО) № 561/2006
                  2
               .

               С оглед на военната агресия, предприета от Русия срещу Украйна, положението с транспорта стана много трудно за Молдова. Войната в Украйна принуждава молдовските автомобилни превозвачи да търсят алтернативни маршрути, за да избегнат транзитно преминаване през територията на Украйна, което досега беше единственият начин за достигане до пазарите на трети държави на изток от Украйна. Молдовските превозвачи обаче не разполагат с достатъчно разрешителни за необходимото транзитно преминаване на държавите членки, през които такова транзитно преминаване би било необходимо. Това застрашава изпълнението на дългосрочните договори за доставка на стоки (особено на селскостопански продукти) с техните търговски партньори в горепосочените държави. Налице е също така нарастваща необходимост от двустранни транспортни операции между Молдова и ЕС, които не могат да бъдат изпълнени с актуалния набор от разрешителни. Разширяването на правата за превоз за молдовските превозвачи и предоставянето на реципрочни права на превозвачите от ЕС също би могло да позволи на ЕС да изнася повече стоки за Молдова, което следователно е в интерес и на ЕС. В същото време може да се наложи Молдова да адаптира допълнително своите икономически и транспортни модели, за да реагира на въздействието на войната върху международните пазари.

               Поради това, за да се помогне на молдовската икономика, която е изправена пред големи трудности, а същевременно тази държава вече временно е предоставила убежище на повече от 350 000 бежанци, идващи от Украйна и преминаващи транзитно към други държави, е целесъобразно спешно да се сключи споразумение между Съюза и Молдова, чрез което блокираните транзитни маршрути през Украйна да могат във възможно най-голяма степен да бъдат заменени от подобрени алтернативи за автомобилен транспорт през ЕС, а двустранният автомобилен транспорт между Молдова и ЕС да може да бъде подобрен. Това споразумение следва да остане в сила, докато въздействието на войната върху транспортните операции и върху украинската транспортна инфраструктура продължава да бъде тежко.

               Такова споразумение е в полза и на ЕС, тъй като ЕС има интерес от стабилизирането на молдовската икономика, също и с оглед на факта, че страната трябва да се справи с притока на бежанци, бягащи от войната, както и с оглед на това да се смекчи въздействието на руската агресия върху положението със сигурността на ЕС и неговите граници. Освен това превозвачите от ЕС ще получат реципрочни права за превоз с тези, предоставени на молдовските превозвачи, което ще се отрази положително на икономиката на ЕС.

               В член 80, буква в) от Споразумението за асоцииране се призовава за подобряване на основните транспортни връзки между териториите на ЕС и Молдова, а в член 82 от него се призовава за сътрудничество за подобряването на движението на стоки и повишаването на плавността на транспортните потоци между Република Молдова, ЕС и третите държави в региона, като се отстранят административните, техническите и други пречки.

               3.Съгласуваност с други политики на Съюза

                  Настоящото споразумение е в съответствие с актуалната политика на ЕС в областта на външните отношения с Молдова. Правителството на Молдова поиска споразумение като спешна мярка. Такова споразумение ще допълни и подкрепата на ЕС, предоставена на Молдова през март 2022 г., за да помогне на молдовските власти да предоставят помощ на хората, бягащи от руското нашествие в Украйна. Сключването с Молдова на Споразумение относно автомобилния превоз на товари, чийто срок е ограничен до периода, през който са налице транспортните затруднения, причинени от войната в Украйна, също ще бъде в съответствие със Споразумението за асоцииране, подписано на 27 юни 2014 г. между Съюза и Молдова
                     3
                  .

               4.Правно основание, субсидиарност и пропорционалност

               •Правно основание

                  Процесуалноправното основание за решение за разрешаване на започването на преговори за споразумение между Съюза и трета държава и за даване на указания на преговарящия е член 218, параграфи 3 и 4 от ДФЕС.

               •Компетентност на Съюза

                  В член 216, параграф 1 от ДФЕС се посочва, че:

                  „Съюзът може да сключва споразумения с една или повече трети страни или международни организации, когато Договорите го предвиждат или когато сключването на споразумение е необходимо за постигането, в рамките на политиките на Съюза, на някоя от посочените в Договорите цели, или е предвидено в някой от правно обвързващите актове на Съюза, или може да засегне общи правила или да измени техния обхват“.

               Настоящото споразумение попада в обхвата на транспортната политика на Съюза и е необходимо за постигането на една от целите, посочени в Договорите, а именно „да допринесе за свободната и справедлива търговия“.

               Освен това сключването на международни споразумения относно автомобилния превоз на товари е изрично предвидено в законодателен акт на Съюза.

               По-специално в член 1, параграфи 2 и 3 от Регламент (ЕО) № 1072/2009 на Европейския парламент и на Съвета от 21 октомври 2009 г. относно общите правила за достъп до пазара на международни автомобилни превози на товари, се посочва, че

               „2. В случай на превоз от държава членка до трета държава и обратно настоящият регламент се прилага за частта от пътуването на територията на всяка държава членка на транзитно преминаване. Той не се прилага за частта от пътуването на територията на държавата членка, където е извършено натоварването или разтоварването, докато не бъде сключено съответното споразумение между Общността и съответната трета държава.

               3. До сключването на посочените в параграф 2 споразумения настоящият регламент не засяга:

               а) разпоредбите, свързани с превоза от държава членка до трета държава и обратно, които са включени в двустранни споразумения между държавите членки и тези трети държави;

               б) разпоредбите, свързани с превоза от държава членка до трета държава и обратно, които са включени в двустранни споразумения между държавите членки, които по силата на двустранни разрешителни или на споразумения за либерализация позволяват на превозвачи да извършват натоварване и разтоварване в държава членка, в която не са установени“.

               Освен това в член 82 от Споразумението за асоцииране между Съюза и Молдова се предвижда, че сътрудничеството между двете страни има за цел подобряване на движението на пътници и стоки и повишаване на плавността на транспортните потоци между Съюза и Република Молдова.

               Освен това сключването му може да засегне общите правила или да промени техния обхват, както е установено в съдебната практика на Съда на ЕС. По-специално в т. 201 от своето Становище 2/15 от 16 май 2017 г.
                  4
                Съдът постановява следното:

               „201. Както Съдът вече е констатирал, когато споразумение между Съюза и трета държава предвижда прилагане по отношение на международните отношения, визирани от това споразумение, на правила, които ще се припокриват до голяма степен с общите правила на Съюза, приложими към вътреобщностни положения, споразумението трябва да се счита, че е в състояние да засегне или промени обхвата на тези общи правила. Действително въпреки липсата на противоречие с посочените общи правила, смисълът, обхватът и ефективността им могат да бъдат повлияни (вж. по-специално становище 1/03 (Нова конвенция от Лугано) от 7 февруари 2006 г., EU:C:2006:81, т. 143 и 151—153, становище 1/13 (Присъединяване на трети държави към Хагската конвенция) от 14 октомври 2014 г., EU:C:2014:2303, т. 84—90 и решение от 26 ноември 2014 г., Green Network, C-66/13, EU:C:2014:2399, т. 48 и 49). “

                  Предвиденият в настоящата препоръка достъп до пазара със сигурност се припокрива с разпоредбите за достъп до пазара, приети от Съюза по отношение на международния автомобилен превоз на товари, посочен по-горе.

                  С оглед на гореизложеното Съюзът разполага с изключителна външна компетентност съгласно член 3, параграф 2 от ДФЕС за сключване на предвиденото споразумение.

               Доколкото съществуващите двустранни споразумения не са заменени от предвиденото споразумение, те могат да продължат да се прилагат съгласно предвиденото споразумение. След като това споразумение бъде прекратено, съществуващите двустранни споразумения могат отново да се прилагат самостоятелно, освен ако и докато Съюзът сключи друго споразумение с Молдова в областта на автомобилния транспорт.

               •Задължение на Комисията да се консултира

               Като се вземе предвид решението на Съда на ЕС от 16 юли 2015 г. по дело C-425/13
                  5
               , с което се изясняват ролите на различните институции за целите на прилагането на член 218, параграфи 2 и 4 от ДФЕС в съответствие с принципите на институционален баланс и взаимно лоялно сътрудничество, посочени в член 13, параграф 2 от ДЕС, е необходимо тези разяснения да бъдат отразени.

               Целесъобразно е Комисията да предостави на Съвета и на специалния комитет, определен от него, цялата информация, която им е необходима, за да наблюдават напредъка на преговорите, по-специално обявените общи цели и позициите, изразени от другите страни по време на преговорите. Комисията ще докладва писмено на Съвета и на определения от него специален комитет за резултатите от преговорите по начин, който позволява на Съвета да упражнява институционалните си прерогативи.

               За да изпълни задължението за спазване на институционалния баланс, предвидено в член 13, параграф 2 от ДЕС, и задължението, установено в член 218, параграф 10 от ДФЕС, Комисията ще информира Европейския парламент в същата степен.

               •Пропорционалност

                  Препоръката е в съответствие с принципа на пропорционалност поради следните причини:

                  Предвиденото споразумение е най-ефикасният инструмент за укрепване на отношенията между ЕС и Молдова в областта на автомобилния транспорт, тъй като премахва необходимостта от квоти в двустранните споразумения между държавите членки и Молдова по отношение на транзита.

                  Предлаганото споразумение не налага допълнителна административна или финансова тежест нито на органите на държавите членки, нито на отрасъла. Точно обратното, то би трябвало да намали административната тежест както за отрасъла, така и за държавите членки, тъй като предоставянето на превозвачите на товари от ЕС на реципрочни права като тези на молдовските превозвачи на товари (транзитни права и права на двустранен международен превоз) ще премахне необходимостта от разрешителни за операторите от ЕС и по този начин ще намали административната тежест за транспортния сектор на ЕС.

               5.Отражение върху бюджета

                  Препоръката няма отражение върху бюджета на Съюза.

               6.Други елементи

               •Подробно разяснение на специалните разпоредби на препоръката

               С решението на Съвета ще се разреши започването на преговори за Споразумение между Съюза и Молдова относно автомобилния превоз на товари, за да се преодолеят последиците от агресията на Русия срещу Украйна, както и ще се определи Комисията за преговарящ от страна на Съюза. Указанията за водене на преговори, приложени към решението, описват подробно приложното поле на предвиденото споразумение.

               Препоръка за

               РЕШЕНИЕ НА СЪВЕТА

               за разрешаване на започването на преговори по Споразумение между Европейския съюз и Република Молдова относно автомобилния превоз на товари

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Следва да започнат преговори за сключване на Споразумение между Европейския съюз и Република Молдова относно автомобилния превоз на товари. Целесъобразно е Споразумението да се прилага, докато въздействието на агресията на Русия срещу Украйна върху транспортните операции и върху украинската транспортна инфраструктура продължава да бъде тежко.

               (2)Комисията следва да бъде определена за преговарящ.

               (3)Преговорите следва да се водят от Комисията в консултация с [Съветът да впише наименованието на специалния комитет],

               ПРИЕ НАСТОЯЩОТО РЕШЕНИЕ:

               Член 1

               Комисията се оправомощава да договори от името на Съюза Споразумение между Европейския съюз и Република Молдова относно автомобилния превоз на товари.

               Член 2

               Указанията за водене на преговорите се съдържат в приложението.

               Член 3

               Преговорите се водят в консултация с [Съветът да впише наименованието на специалния комитет].

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Подписана в Женева на 1 юли 1970 г.

                     (2)

                        Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета.

                     (3)

                        ОВ L 260, 30.8.2014 г., стр. 4.

                     (4)

                        ECLI:EU:C:2017:376.

                     (5)

                        ECLI:EU:C:2015:483.

    ---documentbreak---

               ЕВРОПЕЙСКА КОМИСИЯ
            Брюксел, 6.4.2022
            COM(2022) 168 final

            ПРИЛОЖЕНИЕ
            към
            Препоръка заРЕШЕНИЕ НА СЪВЕТА
            за разрешаване на започването на преговори по Споразумение между Европейския съюз и Република Молдова относно автомобилния превоз на товари

               ПРИЛОЖЕНИЕ

               Указания за водене на преговори за Споразумение между Европейския съюз и Република Молдова относно автомобилния превоз на товари

               1.Цели на преговорите

               Да се даде възможност за либерализиране на автомобилния превоз на товари по отношение на транзитните права и правата за двустранен международен превоз между Молдова и Съюза за периода на непровокираната и неоправдана военна агресия на Русия срещу Украйна.

               2.Обхват на Споразумението

               (1)Споразумението следва да либерализира автомобилния превоз на товари, като предостави права на достъп на молдовските оператори и операторите от Европейския съюз по отношение на транзита и двустранния международен превоз между Европейския съюз и Молдова. Споразумението следва да запази или увеличи равнището на достъп до пазара или други търговски възможности, налични в рамките на съществуващите двустранни споразумения в областта на автомобилния транспорт между държавите — членки на ЕС, и Молдова.

               (2)Споразумението, което следва да бъде еднакво автентично на всички официални езици на ЕС, следва да включва езикова клауза в този смисъл.

               (3)Споразумението следва да се прилага за ограничен период от време, докато въздействието на агресията на Русия срещу Украйна върху транспортните операции и върху украинската транспортна инфраструктура продължава да бъде тежко.

               3.Общи разпоредби

               Тъй като Споразумението е продължение на съществуващите двустранни споразумения в областта на автомобилния транспорт между държавите членки и Молдова, то ще има предимство пред техните разпоредби.

               След като настоящото споразумение бъде прекратено, съществуващите двустранни споразумения между държавите — членки на ЕС, и Молдова ще започнат отново да се прилагат, освен ако и докато Съюзът сключи друго споразумение с Молдова в областта на автомобилния транспорт.

               4.Управление на споразумението

               Следва да бъде създаден съвместен комитет, съставен от представители на страните, който да отговаря за управлението на Споразумението и за правилното му прилагане, по-специално по отношение на адаптирането, след изменението им, на правилата на ЕС, включени в приложение към Споразумението, които трябва да се спазват от Молдова, както и на новите правила, приложими в областта на автомобилния транспорт, приети на равнището на Съюза.

               На молдовски експерти може да бъде разрешено да участват като наблюдатели в експертните групи, създадени от Съюза и занимаващи се със законодателството на Съюза, което ще се прилага от Молдова и което ще бъде посочено в приложение към Споразумението.

               Споразумението следва да включва бърз, ефективен и обвързващ механизъм за уреждане на спорове, който ще гарантира, че то се прилага правилно.

               Независимо от механизма за уреждане на спорове, Споразумението следва да включва разпоредби, които да се прилагат в случай на неизпълнение на задълженията по него, като например възможността за приемане на подходящи предпазни мерки или за пълно или частично спиране на правата или привилегиите, предоставени съгласно условията на Споразумението.

               5.Провеждане на преговорите

               Комисията ще води преговорите като изпълнява настоящите указания и осигурява подходяща координация с текущите и бъдещите преговори в други свързани области.


               ЕВРОПЕЙСКА КОМИСИЯ
            Брюксел, 26.4.2022
            COM(2022) 166 final

            Препоръка за
            РЕШЕНИЕ НА СЪВЕТА
            за упълномощаване на Комисията да започне преговори за изменение на Споразумението между Европейския съюз и Кралство Норвегия за административното сътрудничество, борбата с измамите и събирането на вземания в областта на данъка върху добавената стойност

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Споразумението между Европейския съюз и Кралство Норвегия (наричано по-нататък „Норвегия“) за административното сътрудничество, борбата с измамите и събирането на вземания в областта на данъка върху добавената стойност (наричано по-нататък „Споразумението“) влезе в сила през септември 2018 г. Споразумението позволява на държавите — членки на ЕС, и Норвегия да си сътрудничат в борбата с измамите с ДДС и да си помагат взаимно при събирането на вземания в областта на ДДС, както държавите членки си сътрудничат и помагат съгласно Регламент (ЕС) № 904/2010 на Съвета
                     1
                   и Директива 2010/24/ЕС на Съвета
                     2
                  .

               Междувременно обаче в Регламент (ЕС) № 904/2010 на Съвета бяха внесени няколко изменения и бяха въведени нови инструменти за административно сътрудничество, най-вече с Регламент за изменение (ЕС) 2018/1541 на Съвета
                  3
               . Сред новите инструменти са:

               - укрепване на мрежата Eurofisc чрез засилено управление: т.нар. последващи действия (съвместна обработка и анализ на целева информация) и съвместно провеждани административни разследвания (съвместни ревизии);

               - работа с други правоприлагащи органи на ЕС (Европол, OLAF);

               - споделяне на ключова информация за вноса и за превозните средства.

               Беше предвидена и възможност да се използват други средства за обмен на информация, различни от стандартните формуляри.

                  В член 41, параграф 5 от Споразумението са определени формалностите, в случай че някоя страна по Споразумението желае да го преразгледа. Съответно посочената страна представя предложение на Съвместния комитет, който на свой ред отправя препоръки, по-специално за започване на преговори според разпоредбите на страните за международните преговори.

                  По време на второто заседание от 25 ноември 2021 г. на Съвместния комитет ЕС—Норвегия, създаден по силата на член 41, параграф 1 от Споразумението, Кралство Норвегия официално подаде искане за допълване и изменение на Споразумението с цел:

               ·да се вземат предвид нововъведените инструменти за административно сътрудничество (използването на други средства за обмен на информация, различни от стандартните формуляри, съвместно извършваните административни разследвания и последващите действия в рамките на Eurofisc);

               ·да се актуализира позоваването на Директива 95/46/ЕО, отменена с Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни
                  4
               .

               До момента Норвегия е участвала активно в повечето области на дейност на Eurofisc. През 2020 г. и 2021 г. Норвегия предупреди държавите членки за възможни случаи на измама и потенциални загуби на ДДС в размер на 5 милиарда евро в областта на въглеродните кредити.

               Изменението на Споразумението чрез включване на горепосочените нови инструменти би създало възможност за по-плодотворно сътрудничество и засилване на борбата с измамите, което ще донесе добавена стойност и за двете страни по Споразумението (Норвегия и държавите членки).

               •Съгласуваност с действащите разпоредби в тази област на политиката

                  Едно от действията, обявени в съобщението на Европейската комисия от 2020 г. за справедливо и опростено данъчно облагане в подкрепа на възстановяването
                     5
                  , е засилването на административното сътрудничество в областта на ДДС между ЕС и трети държави.

                  Освен това следва да се отбележи, че преговорите с Норвегия ще обхващат инструменти, които вече са в сила и се прилагат от държавите членки въз основа на Регламент (ЕС) № 904/2010.

                  Следователно тази инициатива е в съответствие с настоящата политика на Комисията в областта на ДДС и в резултат на нея сътрудничеството между държавите членки и Норвегия ще бъде хармонизирано с достиженията на правото на ЕС.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Настоящото предложение се представя на Съвета съгласно член 218, параграф 3 от Договора за функционирането на Европейския съюз (ДФЕС).

                  В член 3, параграф 2 от ДФЕС се постановява, че в допълнение към областите от изключителната компетентност на Съюза, изброени в член 3, параграф 1 от ДФЕС, Съюзът „разполага също с изключителна компетентност за сключване на международни споразумения, когато това е предвидено в законодателен акт на Съюза или е необходимо, за да му позволи да упражнява своята вътрешна компетентност, или доколкото може да засегне общите правила или да промени техния обхват.“

                  В съответствие с последователната съдебна практика на Съда едно споразумение може да засегне общите правила или да промени техния обхват, когато обхваща области, в които има мерки за хармонизация
                     6
                  .

                  Предметът на преразглеждането на Споразумението, т.е. да бъдат обхванати новите инструменти за административно сътрудничество, въведени с Регламент (ЕС) 2018/1541 на Съвета, попада в изключителната компетентност на Съюза. Актуализирането на позоваванията на Директива 95/46/ЕО с Регламент (ЕС) 2016/679 може да се извърши в рамките на Съвместния комитет съгласно член 41, параграф 2, буква к) от Споразумението. Това актуализиране обаче може да бъде включено и при подновяването на преговорите по текста на Споразумението.

                  По време на второто заседание от 25 ноември 2021 г. на Съвместния комитет Норвегия официално поиска да започне преговори за изменение на Споразумението, както е предвидено в член 41, параграф 5 от Споразумението.

               •Пропорционалност

                  Инструментите за сътрудничество, които трябва да бъдат включени в изменението на Споразумението, ще се придържат към принципа на пропорционалност и няма да надхвърлят необходимото за постигане на поставената цел — осигуряване на обща рамка за административно сътрудничество между Европейския съюз и Кралство Норвегия в областта на ДДС. Това изменение на Споразумението ще даде възможност на органите на държавите членки, отговарящи за прилагането на законодателството в областта на ДДС, да си сътрудничат с норвежките данъчни органи по същия начин, по който си сътрудничат в ЕС, и въз основа на достиженията на правото на ЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Консултации със заинтересованите страни

               По време на второто заседание от 25 ноември 2021 г. на Съвместния комитет Норвегия представи проект на решение на Съвместния комитет с предложение за подновяване на преговорите за изменение на Споразумението, както е предвидено в член 41, параграф 5.

               Като такъв този проект на решение на Съвместния комитет не е обвързващ за Комисията и ще бъде приет (чрез писмена процедура) едва след като Съветът одобри упълномощаването на Комисията да поднови преговорите за изменение на Споразумението.

               На 8 декември 2021 г. работна група  „Данъчни въпроси“ на Съвета (РГДВС) беше осведомена за искането на Норвегия Споразумението да бъде изменено.

                  РГДВС ще бъде държана в течение на хода на преговорите по време на целия процес и ще бъде консултирана относно техните резултати.

               •Оценка на въздействието

               Съгласно инструмент 7 от Инструментариума за по-добро регулиране
                  7
                оценка на въздействието не е необходима, ако въздействието не може да бъде ясно установено предварително, въздействията са малки или изборът на Комисията е ограничен или изобщо не съществува.

               Тъй като степента на подробност на препоръката обикновено е много обща и позволява голяма гъвкавост, първото условие на инструмент 7 от инструментариума за по-добро регулиране е изпълнено. Освен това на този етап препоръката не ангажира Комисията с определена позиция. Предвидената препоръка на Комисията само ще включва „упълномощаване“ на Съвета да започне преговори с Норвегия. Така не би имало никакво въздействие нито върху данъчните органи, нито върху данъкоплатците в ЕС. Преговорите ще се съсредоточат върху няколко административни инструмента, които биха могли да бъдат добавени към вече действащото споразумение между ЕС и Норвегия за сътрудничество в областта на ДДС. Изборът на Комисията е ограничен или изобщо не съществува, тъй като препоръката е задължителна стъпка за започване на преговори с трета държава.

                  На практика резултатът от предвидената препоръка няма да бъде нов правен акт, а само подновяване на преговорите.

               •Основни права

                  Предвиденото споразумение ще зачита основните ценности на Европейския съюз, както са установени в член 2 от Договора за Европейския съюз и Хартата на основните права на Европейския съюз.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета на ЕС.

               Препоръка за

               РЕШЕНИЕ НА СЪВЕТА

               за упълномощаване на Комисията да започне преговори за изменение на Споразумението между Европейския съюз и Кралство Норвегия за административното сътрудничество, борбата с измамите и събирането на вземания в областта на данъка върху добавената стойност

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)
                     Рамката за сътрудничество по Споразумението между Европейския съюз и Кралство Норвегия за административното сътрудничество, борбата с измамите и събирането на вземания в областта на данъка върху добавената стойност
                  8
                (наричано по-нататък „Споразумението“) вече показа много положителни резултати, както стана ясно на второто заседание на Съвместния комитет, проведено в Осло на 25 ноември 2021 г.

               (2)
                     Държавите членки ще имат полза от разширяване на инструментите за сътрудничество, което ще позволи по-ефективно сътрудничество с Норвегия, най-вече що се отнася до последващите действия на Eurofisc.

               (3)
                     Следва да започнат преговори с оглед на изменението на Споразумението,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да започне преговори от името на Съюза относно изменението на Споразумението между Европейския съюз и Кралство Норвегия за административното сътрудничество, борбата с измамите и събирането на вземания в областта на данъка върху добавената стойност

               Член 2

               Указанията за водене на преговорите се съдържат в приложението.

               Член 3

               Преговорите се водят в консултация с работна група „Данъчни въпроси“ на Съвета.

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) № 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (ОВ L 268, 12.10.2010 г., стр. 1).

                     (2)

                        Директива 2010/24/ЕС на Съвета от 16 март 2010 г. относно взаимната помощ при събиране на вземания, свързани с данъци, такси и други мерки (ОВ L 84, 31.3.2010 г., стр. 1).

                     (3)

                        Регламент (ЕС) 2018/1541 на Съвета от 2 октомври 2018 г. за изменение на регламенти (ЕС) № 904/2010 и (ЕС) 2017/2454 по отношение на мерките за засилване на административното сътрудничество в областта на данъка върху добавената стойност (OВ L 259/1, 16.10.2018 г., стр. 1—11).

                     (4)

                        Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1—88).

                     (5)

                        Действие 14, COM/2020/312 final

                     (6)

                        Становище 3/15 на Съда, ECLI:EU:C:2017:114, точка 118 и цитираната там съдебна практика.

                     (7)

                        https://ec.europa.eu/info/sites/default/files/br_toolbox-nov_2021_en_0.pdf

                     (8)

                        https://eur-lex.europa.eu/legal-content/BG/TXT/?uri=CELEX%3A22018A0801%2801%29

    ---documentbreak---

               ЕВРОПЕЙСКА КОМИСИЯ
            Брюксел, 26.4.2022
            COM(2022) 166 final

            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за упълномощаване на Комисията да започне преговори за изменение на Споразумението между Европейския съюз и Кралство Норвегия за административното сътрудничество, борбата с измамите и събирането на вземания в областта на данъка върху добавената стойност

               ПРИЛОЖЕНИЕ

               УКАЗАНИЯ ЗА ВОДЕНЕ НА ПРЕГОВОРИ ЗА ИЗМЕНЕНИЕ НА СПОРАЗУМЕНИЕТО МЕЖДУ ЕВРОПЕЙСКИЯ СЪЮЗ И КРАЛСТВО НОРВЕГИЯ ЗА АДМИНИСТРАТИВНОТО СЪТРУДНИЧЕСТВО, БОРБАТА С ИЗМАМИТЕ И СЪБИРАНЕТО НА ВЗЕМАНИЯ В ОБЛАСТТА НА ДАНЪКА ВЪРХУ ДОБАВЕНАТА СТОЙНОСТ

                  Споразумението между Европейския съюз и Кралство Норвегия (наричано по-нататък „Норвегия“) за административното сътрудничество, борбата с измамите и събирането на вземания в областта на данъка върху добавената стойност (наричано по-нататък „Споразумението“) влезе в сила през септември 2018 г. Споразумението позволява на държавите — членки на ЕС, и Норвегия да си сътрудничат в борбата с измамите с ДДС и да си помагат взаимно при събирането на вземания в областта на ДДС, както държавите членки си сътрудничат и помагат съгласно Регламент (ЕС) № 904/2010 на Съвета
                     1
                   и Директива 2010/24/ЕС на Съвета
                     2
                  .

                  Междувременно обаче в Регламент (ЕС) № 904/2010 на Съвета бяха внесени няколко изменения и бяха въведени нови инструменти за административно сътрудничество, най-вече с Регламент за изменение (ЕС) 2018/1541 на Съвета
                     3
                  . Сред новите инструменти са:

               а)укрепване на мрежата Eurofisc чрез засилено управление: т.нар. последващи действия (съвместна обработка и анализ на целева информация) и съвместно провеждани административни разследвания (съвместни ревизии);

               б)възможност да се използват други средства за обмен на информация, различни от стандартните формуляри;

               в)обмен на информация с други правоприлагащи органи на ЕС (Европол, OLAF);

               г)споделяне на ключова информация за вноса и за превозните средства.

               Инструментите, посочени в букви в) и г) по-горе обаче, не помагат за сътрудничеството между държавите членки и Норвегия.

                  Освен това в Споразумението, сключено през 2018 г., се съдържа позоваване на Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни и на Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни
                     4
                  .

                  Затова целта на преговорите следва да бъде двойна:

               (1)на държавите членки да се предоставят, доколкото е възможно и доколкото е необходимо, нови инструменти за сътрудничество с Норвегия, подобни на внесените в Регламент (ЕО) № 904/2010 с Регламент (ЕС) 2018/1541. По-конкретно преговорите следва да обхващат:

               –обмена на информация с други средства, различни от стандартните формуляри,

               –съвместно провежданите административни разследвания,

               –последващите действия на Eurofisc;

               (2)да се актуализират правните позовавания на Директива 95/46/ЕО с Регламент (ЕС) 2016/679.

                  Преговорите не следва да водят до възможността Норвегия да разполага с „достъп до базите данни на държавите членки“.

                     (1)

                        Регламент (ЕС) № 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (ОВ L 268, 12.10.2010 г., стр. 1).

                     (2)

                        Директива 2010/24/ЕС на Съвета от 16 март 2010 г. относно взаимната помощ при събиране на вземания, свързани с данъци, такси и други мерки (ОВ L 84, 31.3.2010 г., стр. 1).

                     (3)

                        Регламент (ЕС) 2018/1541 на Съвета от 2 октомври 2018 г. за изменение на регламенти (ЕС) № 904/2010 и (ЕС) 2017/2454 по отношение на мерките за засилване на административното сътрудничество в областта на данъка върху добавената стойност (OВ L 259/1, 16.10.2018 г., стр. 1—11).

                     (4)

                        Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1—88).